Pavel Maslák

**Pavel Maslák** (født 21. februar 1991 i Havířov i Tsjekkoslovakia) er en tsjekkisk sprinter. Han konkurrerer hovedsakelig på 200 og 400 meter, og er den første tsjekkiske utøveren som har løpt 400 meter på under 45 sekunder utendørs og 46 sekunder innendørs.

## Resultater som junior
Han deltok i Junior-EM i friidrett 2009, der han deltok på det tsjekkiske laget som fikk sølv på 4 &times; 100 meter. Individuelt kom han på femteplass på 200 meter. I U23-EM i friidrett 2011 fikk han bronse på 200 meter, bak Lykourgos-Stefanos Tsakonas og James Alaka. Tiden hans var 20,67 sekunder. Her deltok han også på det tsjekkiske laget som kom på femteplass på 4 &times; 100 meter stafett.

## Resultater som senior
### 2011
I mars 2011 deltok han på 400 meter i EM innendørs, men ble slått ut i kvalifiseringen. I VM i friidrett 2011 i september kvalifiserte han seg til semifinalen på 200 meter, men nådde ikke finalen. Tiden hans på 20,87 var 14. beste tid i semifinalene. I Lag-EM i friidrett 2011 (Super League) i Stockholm kom han på fjerdeplass på 200 meter, med tiden 20,91.

### 2012
I VM i friidrett innendørs 2012 i mars kom han på femteplass på 400 meter, med tiden 46,19. I mai samme år satte han ny tsjekkisk rekord på 400 meter, med tiden 45,31, i det tsjekkiske mesterskapet i friidrett. Dette var nesten et halvt sekund raskere enn Karel Kolářs tidligere rekord fra EM i friidrett i 1978 (45,78). I juni forbedret han denne rekorden ytterligere, til 45,17 i Torino. Han deltok i EM i friidrett 2012 i slutten av juni, der han vant gull på 400 meter, foran henholdsvis Marcell Deák-Nagy og Yannick Fonsat.

Han deltok i både 200 og 400 meter i Sommer-OL 2012 i London. På 200 meter løp han på tiden 20,67 i innledningsheatet, og gikk ikke videre i konkurransen. På 400 meter gikk det bedre; i innledningsheatet satte han ny personlig rekord og tsjekkisk rekord med tiden 44,91, og gikk videre til semifinalen. I semifinalen løp han imidlertid ikke like raskt, og kom på femteplass i sitt heat med tiden 45,15, noe som ikke holdt til plass i finalen. I sesongens siste løp satte han igjen ny tsjekkisk rekord på 200 meter, med tiden 20,59 sekunder.

### 2013
I mars 2013 deltok han i EM i friidrett innendørs 2013 i Göteborg. I finalen forbedret han sin personlige rekord med nesten et halv sekund, og løp inn på tiden 45,66, som holdt til EM-gull. Dette var ny tsjekkisk rekord, og årsbeste i Europa. Han deltok også på det tsjekkiske laget som fikk bronse på 4 &times; 400 meter stafett. Han deltok også i U23-EM i friidrett 2013, der han fikk bronse på 200 meter bak Karol Zalewski og Daniel Talbot.

### 2014
I VM i friidrett innendørs 2014 satte han ny tsjekkisk rekord på 45,24 da han vant finalen på 400 meter.

### 2015
Han vant gull på 400 meter i EM i friidrett innendørs 2015 i Praha, der han satte ny mesterskapsrekord med tiden 45,33 i finalen. Tsjekkia deltok i First League under Lag-EM i friidrett 2015, som ble arrangert i Heraklion i Hellas. Maslák vant her 400 meter med tiden 45,57, og Tsjekkia vant også 4 &times; 400 meter med Maslák på laget. Tsjekkia vant First League sammenlagt, og rykket dermed opp til Super League i Lag-EM i friidrett 2017.

Han deltok i VM i friidrett 2015 i Beijing, og løp 400 meter på 45,16 i innledningsheatet. Dette var 22. beste tid, og han gikk derfor ikke videre til semifinalene.

### 2016
I mars deltok han i VM i friidrett innendørs 2016, og vant igjen 400 meter, foran Abdalelah Haroun og Deon Lendore. I EM i friidrett 2016 nådde han finalen på 400 meter, men fikk sølv bak britiske Martyn Rooney.

Til tross for sesongbestenotering på 400 meter i semifinalen i Sommer-OL 2016, med 45,06 sekunder, gikk han ikke videre til finalen.

### 2017
I EM i friidrett innendørs 2017 deltok han både på 400 meter og 4 &times; 400 meter stafett. Han vant 400 meter, drøye tre tideler foran Rafał Omelko, og på stafetten fikk Tsjekkia bronse.

### 2021
Han deltok for Tsjekkia under Sommer-OL 2020 i Tokyo på 400 meter der han ble utslått i forsøksheatet.

## Utmerkelser
* 2012: *European Athletics Rising Star*

## Referanser


## Eksterne lenker
*